Edukiak
Indizea 🔎︎

# Koaderno-barra erabiltzea

Komando-barra komando-ikonoak bistaratzeko modu berri bat da, haiek azkarrago erabili ahal izateko balio duena.

Eginbide hau esperimentala da eta erroreak sor ditzake edo espero ez den moduan porta daiteke. Eginbidea gaitzeko, aukeratu LibreOffice - HobespenakTresnak - Aukerak - LibreOffice - Aurreratua eta hautatu Gaitu eginbide esperimentalak kontrol-laukia.

Modu lehenetsian, LibreOffice komandoak menu teilakatuetan eta ikonoz beteriko tresna-barretan taldekatuta daude.

Koaderno-barrak kontrolak eta ikonoak antolatzeko beste modu bat erakusten du, ez ikonoen errenkada zuzen modura, baizik eta komandoen eta edukien taldeak testuinguruaren arabera bistaratuta.

Koaderno-barran, maiz erabilitako komandoak taldeka antolatzen dira eta haiek atzitzea azkartzen da. Horrela, menuz menuko aukeran eta tresna-barretako komando-ikonoen arakatze luzeak saihesten dira.

Koaderno-barra Writerren, Calc-en eta Impressen daude erabilgarri. Erabiltzaile-interfazeak orain diseinu bat baino gehiago dauka erabilgarri. Diseinua aldatzeko, aukeratu Ikusi - Erabiltzaile-interfazea, eta azpimenuan, hautatu zein diseinu erabili nahi duzun.

Komando hau erabiltzeko...

Aukeratu Ikusi - Erabiltzaile-interfazea menua

## Erabiltzaile-interfazearen diseinuak

Erabiltzaile-interfazea sarrerak interfazeko zein elementu ikusgai izango diren definitzen du. Honako hiru diseinuak ez dira koaderno-barra motakoak:

- Tresna-barra estandarra - Modu klasikoa, bi tresna-barra ikusgai dituena - 'Estandarra' eta 'Formatua'. Alboko barra partzialki tolestua dago eta fitxak besterik ez ditu erakusten.

- Tresna-barra bakuna - Gehien erabilitako eginbideak erakusten dituen tresna-barra bakarra. Alboko barra tolestuta dago.

- Alboko barra - Alboko barra guztiz irekita dago eta tresna-barra bakarra erakusten da: 'Formatua' tresna-barra

Erabiltzaileak tresna-barra gehiago aktibatzen dituenean, egoera berria erabiltzaile-profilean gordeko da. Hortaz, koaderno-barraren modutik itzultzean, aurretik ikusgai jarritako tresna-barra guztiak ikusgai egongo dira.

## Koaderno-barraren modu erabilgarriak

Koaderno-barraren moduan, tresna-barra eta alboko barra guztiak ezkutuan daude eta koaderno-barra goiko aldeak agertzen da.

- Fitxak - Modu horretan, barra fitxetan antolatuta dago, eta fitxa bakoitzak ikonoen multzo bat bistaratzen du, testuinguruaren arabera antolatuta. Testuingurua aldatu egin daiteke dokumentuan hautatzen den objektuaren arabera; esaterako, desberdina izango da taula bat edo irudi bat hautatzen bada.

Fitxadun moduan, menu-barra ezkutatuta dago modu lehenetsian. Menu-barra bistaratzeko, hautatu leihoaren goian ezkerrean dagoen Menu-barra ikonoa.

- Testuinguruko taldeak - Koaderno-barra 4 taldetan zatituta dago. 'Fitxategia', 'Arbela' eta 'Testua' taldeak finkoak dira. 'Txertatu' taldeko edukiak aldakorrak dira, dokumentuan hautatutako objektuaren (taula, irudia, OLE objektua...) izaeraren arabera.

- Testuingurukoa bakarra - Tresna-barra zentratu bakarra bistaratzen du, testuinguruaren araberako edukiak dituena.

- Multzo-barra - Barra multzoetan banatuta dago, multzo bakoitzak ikono talde gisa eta menu gisa antolatutako komandoak dituela.

Fitxadun barra multzo-barra moduak ere aldaera trinko gisa daude erabilgarri.

Koaderno-barrako ikonoen tamaina LibreOffice - HobespenakTresnak - Aukerak - LibreOffice - Ikusi - Koaderno-barrako ikono-tamaina zerrendan doitu daiteke.

Koaderno-barra ezin da pertsonalizatu.

Koaderno-barraren uneko inplementazioa (LibreOffice 6.3) Writer, Calc eta Impress moduluei berdin eragiten die. Moduluetako bateko koaderno-barran aldaketa bat egiten bada, gainerako moduluetan ere eragina izango du.

Erlazionatutako gaiak

Tresna-barrak